CELEX: 32022R0175
Language: et
Date: 2022-02-09 00:00:00
Title: Komisjoni määrus (EL) 2022/175, 9. veebruar 2022, millega muudetakse Euroopa Parlamendi ja nõukogu määruse (EÜ) nr 999/2001 IX lisa seoses tingimustega, mida kohaldatakse Suurbritanniast Põhja-Iirimaale liikuvate aretuslammaste ja -kitsede impordi korral (EMPs kohaldatav tekst)

10.2.2022   
               
               
                  ET
               
               
                  Euroopa Liidu Teataja
               
               
                  L 29/1
               
            
         KOMISJONI MÄÄRUS (EL) 2022/175,
         9. veebruar 2022,
         millega muudetakse Euroopa Parlamendi ja nõukogu määruse (EÜ) nr 999/2001 IX lisa seoses tingimustega, mida kohaldatakse Suurbritanniast Põhja-Iirimaale liikuvate aretuslammaste ja -kitsede impordi korral
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) eriti selle artikli 23a sissejuhatavat lauset ja punkti m,
         ning arvestades järgmist:
         
                     (1)
                  
                  
                     Määruses (EÜ) nr 999/2001 on sätestatud loomadel esinevate transmissiivsete spongioossete entsefalopaatiate (TSEd) (mille alla kuulub ka klassikaline skreipi) vältimise, kontrolli ja likvideerimise eeskirjad.
                  
               
                     (2)
                  
                  
                     Täpsemalt on määruse (EÜ) nr 999/2001 IX lisa E peatükis esitatud nõuded, mida kohaldatakse lammaste ja kitsede liitu importimisel. Nende nõuetega on ette nähtud, et sellise impordiga peab kaasas olema veterinaartõend, milles muu hulgas kinnitatakse, et liitu imporditavad aretuslambad- ja kitsed on pärit põllumajandusettevõttest, kus klassikalise skreipi risk on väike või kontrollitud, või et need lambad on ARR/ARR prioonvalgu-geeni genotüübiga, mis annab klassikalise skreipi suhtes resistentsuse.
                  
               
                     (3)
                  
                  
                     Vastavalt Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule (edaspidi „väljaastumisleping“), eriti Iirimaa ja Põhja-Iirimaa protokolli artikli 5 lõikele 4 koostoimes kõnealuse protokolli 2. lisaga, jätkatakse määruse (EÜ) nr 999/2001 ja sellel põhinevate komisjoni õigusaktide kohaldamist Ühendkuningriigi suhtes ja Ühendkuningriigis seoses Põhja-Iirimaaga pärast väljaastumislepingus sätestatud üleminekuperioodi lõppu. Seega tuleb nüüd Suurbritanniast Põhja-Iirimaale veetavate elusloomade puhul kohaldada korda, mida kohaldatakse mis tahes kolmandast riigist pärit impordi suhtes.
                  
               
                     (4)
                  
                  
                     Kuni väljaastumislepingu jõustumiseni veeti aastas Suurbritanniast Põhja-Iirimaale riigisiseselt hinnanguliselt 8 000 aretuslammast, kes olid peamiselt Šoti mustapealist tõugu ning kelle puhul ei kohaldatud liidusisese kaubanduse ja liitu importimise eeskirju. Paljud tavapäraselt Suurbritannia ja Põhja-Iirimaa vahel lammaste kauplemisega tegelevad põllumajandusettevõtted ei ole praegu liigitatud ettevõteteks, kus klassikalise skreipi risk on väike või kontrollitud. Lisaks on ainult väike osa Šoti mustapealiste lammaste populatsioonist ARR/ARR prioonvalgu-geeni genotüübiga. Väljaastumislepingu jõustumine mõjutas seega tõsiselt traditsioonilist Suurbritanniast pärit aretuslammastega kauplemist Põhja-Iirimaa suunal.
                  
               
                     (5)
                  
                  
                     Kuni Suurbritannia põllumajandusettevõtted suudavad täita aretuslammaste ja -kitsede puhul kehtivaid liitu eksportimise nõudeid, tuleb tagada, et Põhja-Iirimaa tõuaretajatel oleks jätkuvalt juurdepääs Suurbritannias olevale lammaste ja kitsede geneetilisele ressursile. Määruse (EÜ) nr 999/2001 IX lisa E peatükki tuleks seega muuta, et võimaldada aretuslammaste ja -kitsede importimist Põhja-Iirimaale Suurbritannia põllumajandusettevõtetest, mida ei ole tunnustatud kui kontrollitud klassikalise skreipi riskiga ettevõtet. See võimalus tuleks anda üksnes sellistele Suurbritannia ettevõtetele, kes taotlevad enne 1. jaanuari 2022 ametlikku süsteemi, mille alusel saab ettevõtet tunnustada kontrollitud klassikalise skreipi riskiga ettevõttena, kes vastab kõnealuse määruse VIII lisa A peatüki A jao punktis 1.3 seatud tingimustele ning kelle puhul on Põhja-Iirimaale importimise ajal täidetud kõnealuse punkti alapunktides a–i esitatud tingimused. See võimalus peaks jääma ajutiseks ja lõppema 31. detsembril 2024, andes seega neile Suurbritannia põllumajandusettevõtetele alates väljaastumislepingu jõustumise kuupäevast piisavalt aega selleks, et saada kontrollitud klassikalise skreipi riskiga põllumajandusettevõtte tunnustus.
                  
               
                     (6)
                  
                  
                     Klassikaline skreipi on transmissiivne spongiformne entsefalopaatia (TSE), mida ei peeta zoonootiliseks haiguseks, nagu järeldasid Euroopa Toiduohutusamet ning Haiguste Ennetamise ja Tõrje Euroopa Keskus oma 9. detsembril 2010. aastal vastu võetud ühises teaduslikus arvamuses loomade ja inimeste TSEde võimaliku epidemioloogilise ja molekulaarse seose kohta (2). Lisaks on määruse (EÜ) nr 999/2001 IX lisa kavandatud muudatused vähese mõjuga ning liidu õigusaktides sätestatud liidusisese lammaste ja kitsedega kauplemise suhtes kohaldatavate eeskirjade rakendamine tagab piisavalt, et kõnealuse lisa kavandatud muudatused ei muuda liidu loomatervise taset halvemaks.
                  
               
                     (7)
                  
                  
                     Määruse (EÜ) nr 999/2001 IX lisa tuleks seepärast vastavalt muuta.
                  
               
                     (8)
                  
                  
                     Arvestades seda, kui oluline on Põhja-Iirimaa aretussektori jaoks Suurbritanniast pärit aretuslammaste ja -kitsedega kauplemine, on vaja, et käesoleva määrusega määrusesse (EÜ) nr 999/2001 tehtavad muudatused jõustuksid võimalikult kiiresti.
                  
               
                     (9)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 999/2001 IX lisa muudetakse vastavalt käesoleva määruse lisale.
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 9. veebruar 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  EÜT L 147, 31.5.2001, lk 1.
         
            (2)  https://doi.org/10.2903/j.efsa.2011,1945.
      
      
         
            LISA
            Määruse (EÜ) nr 999/2001 IX lisa E peatüki punkt 5 asendatakse järgmisega:
            
                        „5)
                     
                     
                        aretuse otstarbel liitu imporditavate lammaste ja kitsede puhul, kes tuuakse muudesse liikmesriikidesse kui väikese klassikalise skreipi riskiga riikidesse või heakskiidetud riikliku skreipi kontrollimise programmiga riikidesse, mis on loetletud VIII lisa A peatüki A jao punktis 3.2, on täidetud järgmised tingimused:
                        
                                    a)
                                 
                                 
                                    imporditavad lambad ja kitsed on pärit põllumajandusettevõttest või -ettevõtetest, mis vastavad VIII lisa A peatüki A jao punkti 1.3 tingimustele, või
                                 
                              
                                    b)
                                 
                                 
                                    lambad on ARR/ARR prioonvalgu genotüübiga lambad ja nad on pärit põllumajandusettevõttest või -ettevõtetest, kus kahel viimasel aastal ei ole kehtestatud BSE või klassikalise skreipi tõttu ametlikku liikumispiirangut, või
                                 
                              
                                    c)
                                 
                                 
                                    kuni 31. detsembrini 2024 Suurbritanniast Põhja-Iirimaale imporditud lambad ja kitsed on pärit põllumajandusettevõttest või -ettevõtetest,
                                    
                                                i)
                                             
                                             
                                                kus kolmel viimasel aastal ei ole kehtestatud BSE või klassikalise skreipi tõttu ametlikku liikumispiirangut ning
                                             
                                          
                                                ii)
                                             
                                             
                                                kes on taotlenud enne 1. jaanuari 2022 ametlikku süsteemi, mille alusel saab ettevõtet tunnustada kontrollitud klassikalise skreipi riskiga ettevõttena, kes vastab kõnealuse määruse VIII lisa A peatüki A jao punktis 1.3 seatud tingimustele ning kelle puhul on Põhja-Iirimaale importimise ajal täidetud kõnealuse punkti alapunktides a–i esitatud tingimused.“